NATO diskuton strategjinë ndaj Rusisë
Sekretari i NATOs, Jens Stoltenberg tha se në takimin e aleancës do të merren vendime për forcimin e mbrojtjes kolektive
Sekretari amerikan i Mbrojtjes, Ashton Carter u takua sot me homologët e tij të NATO-s në Bruksel për të diskutuar mbi planet për t’u përgjigjur ndaj veprimeve të Rusisë në Ukrainë. Sekretari i Përgjithshëm i NATO-s, Jens Stoltenberg tha se Aleanca nuk do të hyjë në një garë armatimesh të stilit të Luftës së Ftohtë me Rusinë. Ai i tha gazetarëve se NATO duhet t'i modernizojë kapacitetet ushtarake, me qëllim që të mbrojë vendet anëtare. Ai i bëri këto komente pasi Sekretari amerikan i Mbrojtjes Ashton Carter njoftoi se Shtetet e Bashkuara do të vendosin rreth 250 tanke, si dhe armatime të tjera dhe pajisje ushtarake në gjashtë vende të Evropës Lindore, anëtare të NATO-s. Zoti Stoltenberg tha se e kishte mbështetur këtë vendim të Shteteve të Bashkuara për vendosjen e armatimeve dhe ndihmën ushtarake ndaj Estonisë, Lituanisë, Letonisë, Bullgarisë, Rumanisë dhe Polonisë. Në hapje të takimit dy-ditor të aaleancës, Sekretari i Përgjithshëm, Jens Stoltenberg tha se në qendër të takimit është forcimi i mbrojtjes kolektive të NATO-s, që po ndeshet me sfida të reja të sigurisë. Në komentet që bëri dje në kryeqytetin e Estonisë, Talin, zoti Carter tha se Perëndimi nuk synon të bëhet armik i Rusisë, por nëse është e nevojshme do të vetëmbrohet. Javën e kaluar, Presidenti Vladimir Putin deklaroi se Rusia do të shtonte mbi 40 raketa balistike ndërkontinentale në arsenalin e saj bërthamor të vitit 2015. Zoti Stoltenberg tha sot se NATO nuk është e interesuar për të hyrë në një garë armatimesh me Rusinë. Pasi Rusia aneksoi Krimenë vitin që kaloi, udhëheqësit e NATO-s ranë dakord të shtojnë stërvitjet ushtarake në Evropën Lindore dhe mbajnë atje paisje ushtarake për t’u përdorur në rast urgjence.